ΑΠΟΦΑΣΗ ΤΗΣ ΕΠΙΤΡΟΠΗΣ της 24ης Ιουνίου 1996 σχετικά με την αφαίρεση της αναφοράς του εγγράφου εναρμόνισης HD 271 S 1 «Ασφάλεια των ηλεκτρικών οικιακών συσκευών και αναλόγων - ειδικοί κανόνες που διέπουν τα ηλεκτρικά παιχνίδια που λειτουργούν με πολύ χαμηλή τάση η οποία δεν υπερβαίνει τα 24 V»

(Κείμενο που παρουσιάζει ενδιαφέρον για τον ΕΟΧ) (96/450/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 88/378/ΕΟΚ του Συμβουλίου, της 3ης Μαΐου 1988, σχετικά με την προσέγγιση των νομοθεσιών των κρατών μελών σχετικά με την ασφάλεια των παιχνιδιών (1), όπως τροποποιήθηκε τελευταία από την οδηγία 93/68/ΕΟΚ, και ιδίως το άρθρο 6,

Ύστερα από διαβούλευση με τη μόνιμη επιτροπή που ιδρύθηκε από την οδηγία 83/189/ΕΟΚ,

Εκτιμώντας:

ότι το άρθρο 2 της οδηγίας 88/378/ΕΟΚ προβλέπει ότι τα παιχνίδια μπορούν να διατίθενται στην αγορά μόνον εφόσον δεν θέτουν σε κίνδυνο την ασφάλεια ή/και την υγεία των χρηστών ή τρίτων, όταν χρησιμοποιούνται σύμφωνα με τον προορισμό τους ή με άλλο προβλεπτό τρόπο, λαμβανομένης υπόψη της συνήθους συμπεριφοράς των παιδιών 7

ότι τα παιχνίδια θεωρούνται ότι συμμορφώνονται με τις ουσιαστικές απαιτήσεις ασφάλειας που αναφέρονται στο άρθρο 3 της οδηγίας 88/378/ΕΟΚ, εφόσον ανταποκρίνονται στα εναρμονισμένα πρότυπα των οποίων οι αναφορές έχουν αποτελέσει το αντικείμενο δημοσίευσης στην Επίσημη Εφημερίδα των Ευρωπαϊκών Κοινοτήτων 7

ότι τα κράτη μέλη είναι υποχρεωμένα να δημοσιεύουν τις αναφορές των εθνικών προτύπων που μεταφέρουν τα εναρμονισμένα πρότυπα στο εθνικό τους δίκαιο 7

ότι οι αναφορές του εγγράφου εναρμόνισης HD 271 S 1 «Ασφάλεια των ηλεκτρικών οικιακών συσκευών και αναλόγων - ειδικοί κανόνες που διέπουν τα ηλεκτρικά παιχνίδια που λειτουργούν με πολύ χαμηλή τάση η οποία δεν υπερβαίνει τα 24 V» και οι τροποποιήσεις του αριθ. 1, 2 και 3 έχουν δημοσιευθεί στην Επίσημη Εφημερίδα των Ευρωπαϊκών Κοινοτήτων αριθ. C 155 της 23ης Ιουνίου 1989 και αριθ. C 34 της 9ης Φεβρουαρίου 1991 7

ότι, κατ' εφαρμογή του άρθρου 7 της οδηγίας 88/378/ΕΟΚ, η Γαλλία έλαβε μέτρα περιορισμού της διάθεσης στην αγορά των ηλεκτρικών παιχνιδιών που λειτουργούν με μπαταρίες 7 ότι η Γαλλία κοινοποίησε τα μέτρα αυτά με ρήτρα διασφάλισης που αιτιολογείται από ένα κενό που υπάρχει στο έγγραφο εναρμόνισης HD 271 S 1 7

ότι το κενό που διαπίστωσε η Γαλλία αφορά τις συνθήκες πραγματοποίησης των δοκιμών βραχυκύκλωσης στα διαμερίσματα των μπαταριών των ηλεκτρικών παιχνιδιών 7

ότι, για λόγο αυτό, η Επιτροπή είναι υποχρεωμένη να απευθυνθεί στην επιτροπή που ιδρύθηκε από την οδηγία 83/189/ΕΟΚ 7

ότι το σημείο αυτό συζητήθηκε επανειλημένως από την επιτροπή που ιδρύθηκε από την οδηγία 83/189/ΕΟΚ και ότι η Γαλλία εκτιμά ότι δεν επαρκεί να πραγματοποιούνται οι δοκιμές βραχυκύκλωσης αποκλειστικά στα ηλεκτρικά παιχνίδια των οποίων το διαμέρισμα των μπαταριών απέτυχε στις δοκιμές μηχανικής αντοχής 7 ότι υποστηρίζει το επιχείρημά της αναφέροντας ατύχημα που προκάλεσε έγκαυμα σε παιδί που είχε προκαλέσει βραχυκύκλωμα εισάγοντας την κεραία του τηλεκατευθυνόμενου αυτοκινήτου του στο διαμέρισμα των μπαταριών το οποίο είχε ανοίξει για να αλλάξει τις μπαταρίες 7

ότι η Επιτροπή, αφού εξέτασε τις πληροφορίες που υπέβαλε η Γαλλία και αφού έλαβε τη γνώμη της επιτροπής που ιδρύθηκε με την οδηγία 83/189/ΕΟΚ, αναγνωρίζει την ύπαρξη κενού στο έγγραφο εναρμόνισης HD 271 S 1 για τα ηλεκτρικά παιχνίδια που λειτουργούν με μπαταρίες 7

ότι, κατά συνέπεια, οι αναφορές του εγγράφου εναρμόνισης HD 271 S 1 και των τροποποιήσεών του πρέπει να αφαιρεθούν από τις δημοσιεύσεις,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Οι αναφορές του εγγράφου εναρμόνισης HD 271 S 1 «Ασφάλεια των ηλεκτρικών οικιακών συσκευών και αναλόγων - ειδικοί κανόνες που διέπουν τα ηλεκτρικά παιχνίδια που λειτουργούν με πολύ χαμηλή τάση η οποία δεν υπερβαίνει τα 24 V» και των τροποποιήσεών του αριθ. 1, 2 και 3 αφαιρούνται από τις δημοσιεύσεις στην Επίσημη Εφημερίδα των Ευρωπαϊκών Κοινοτήτων όσον αφορά την εφαρμογή τους στα διαμερίσματα των μπαταριών των ηλεκτρικών παιχνιδιών.

2. Τα κράτη μέλη αφαιρούν τις αναφορές των εθνικών προτύπων που μεταφέρουν στο εθνικό τους δίκαιο το έγγραφο εναρμόνισης HD 271 S 1 και τις τροποποιήσεις του από τις δημοσιεύσεις που αναφέρονται στο άρθρο 5 παράγραφος 1 της οδηγίας 88/378/ΕΟΚ.

Άρθρο 2

Η παρούσα οδηγία απευθύνεται στα κράτη μέλη.

Βρυξέλλες, 24 Ιουνίου 1996.

Για την Επιτροπή

Emma BONINO

Μέλος της Επιτροπής

(1) ΕΕ αριθ. L 187 της 16. 6. 1988, σ. 1.